Diari Oficial de la Generalitat Valenciana


Sumari del DOGV 3412, del 14-01-1999 (1998/11325)

RESOLUCIÓ de 16 de desembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Benestar Social i l'Il·lustre Col·legi de Psicòlegs PV, per a la creació i funcionament de sengles serveis d'atenció psicològica a la dona en els Centres Dona 24 hores, dependents de la Direcció General de la Dona.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3412

Data del DOGV
:   14-01-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/11949


Data del document
:   16-12-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 16 de desembre de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni Marc de col·laboració entre la Conselleria de Benestar Social i l'Il·lustre Col·legi de Psicòlegs PV, per a la creació i funcionament de sengles serveis d'atenció psicològica a la dona en els Centres Dona 24 hores, dependents de la Direcció General de la Dona. [1998/S11394]
  
Subscrit, després de la tramitació prèvia reglamentària, entre la Conselleria de Benestar Social i l'Il·lustre Col·legi de Psicòlegs PV, el dia 4 de maig de 1998, un Conveni Marc de col·laboració per a la creació i funcionament de sengles serveis d'atenció psicològica a la dona en els Centres Dona 24 hores dependents de la Direcció General de la Dona, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1209/98, i que figura com a annex d'aquesta resolució.
  
València, 16 de desembre de 1998.- La Subsecretaria del Secretariat del Govern i Relacions amb les Corts: Catalina Escuin Palop.
  
Conveni Marc de col·laboració entre la Conselleria de Benestar Social i l'Il·lustre Col·legi de Psicòlegs PV, per a la creació i funcionament de sengles serveis d'atenció psicològica a la dona en els centres dona 24 hores, dependents de la Direcció General de la Dona.
  
D'una part la senyora Marcela Miró Pérez, consellera de Benestar Social de la Generalitat Valenciana, fent ús de les facultats conferides per l'article 35 de la Llei 5/1983, de 30 de desembre, del Govern Valencià, expressament autoritzada per a aquest acte per raó de l'acord del Govern Valencià adoptat en la sessió de 17 de març de 1998.
  
I d'altra part, el senyor Francisco Santolaya Ochando, president de l'Il·lustre Col·legi de Psicòlegs PV, la representació del qual consta acreditada mitjançant un document compulsat com cal s'adjunta a aquest.
  
Ambdues parts, es reconeixen mútuament la capacitat legal necessària i en la representació que, respectivament, tenen, exposen:
  
Primer
  
El Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social, integra dins dels seus òrgans directius la Direcció General de la Dona, els fins de la qual són elaborar, promoure i executar les mesures per fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
Segon
  
Dependent de la Direcció General de la Dona de la Conselleria de Benestar Social, va ser creat un Centre Dona 24 hores, amb seu a la ciutat de València, amb la finalitat de prestar una atenció integral a les dones víctimes de mals tractes físics i/o psíquics, agressions, abusos i assetjament sexual en el treball.
  
Tercer
  
Constitueix el principal objectiu d'aquest Centre Dona 24 hores acollir i escoltar les dones que han sofert aquests tipus de violència i facilitar-los, en funció de les seues necessitats i interessos, l'atenció sanitària, jurídica, policial, social i psicològica que necessiten, i per a això han estat arbitrades les mesures necessàries que garantesquen aquestes prestacions a través d'un equip interdisciplinar, integrat, entre d'altres professionals, per psicòlogues.
  
Quart
  
La positiva experiència del Centre Dona 24 hores en la seu de València ha portat a considerar la conveniència d'estendre aquella a Castelló i Alacant mitjançant l'obertura de nous centres Dona 24 hores, en cadascuna d'aquestes últimes ciutats.
  
Cinqué
  
El funcionament d'aquests centres requereix comptar amb la col·laboració d'institucions i agents socials directament implicats amb la problemàtica específica a l'atenció de la qual es destinen aquests.
  
Sisé
  
En aquest sentit, la Conselleria de Benestar Social de la Generalitat Valenciana i l'Il·lustre Col·legi Professionals, de la Comunitat Valenciana, disposa que escau als col·legis professionals exercir les funcions que els siguen encomanades per l'administració i col·laborar amb aquesta en la realització d'estudis, l'emissió d'informes i altres activitats relacionades amb els seus fins que els puguen ser sol·licitades o que acorden formular per iniciativa pròpia.
  
Seté
  
En aquest sentit, la Conselleria de Benestar Social de la Generalitat Valenciana i l'Il·lustre Col·legi Oficial de Psicòlegs PV es troben interessats a establir un marc de col·laboració institucional amb la finalitat preferent de definir les condicions de prestació del servei d'atenció psicològica a dones al si dels centres Dona 24 hores de València, Castelló i Alacant.
  
Amb aquesta finalitat formalitzen aquest conveni marc, d'acord amb les següents, Clàusules:
  
Primera
  
És objecte, d'aquest conveni la institucionalització d'un marc de col·laboració entre la Conselleria de Benestar Social i l'Il·lustre Col·legi de Psicòlegs PV, per a l'establiment de sengles serveis d'atenció psicològica a dones víctimes de mals tractes físics i/o psíquics, agressions, abusos i assetjament sexual en el treball, que seran prestats a través dels centres Dona 24 hores, dependents de la Direcció General de la Dona de la Conselleria de Benestar Social a les ciutats de València, Castelló i Alacant, en les condicions que es desenvolupen en les clàusules següents.
  
Segona
  
L'esmentat servei serà prestat per psicòlegs/es col·legiats/des en el Col·legi Oficial de Psicòlegs PV que voluntàriament s'inscriguen en el corresponent torn, sempre que es troben legalment habilitats/des per a l'exercici professional lliure i que compten amb experiència acreditable en el camp d'activitat que constitueix l'objecte del servei.
  
En la selecció que haurà de realitzar-se entre els professionals que complesquen els expressats requisits, caldrà observar-hi els principis de publicitat, llibertat de concurrència, mèrit, i capacitat. Bé és entés que el personal així seleccionat no adquirirà, en cap cas, una relació laboral o de serveis amb la Conselleria de Benestar Social.
  
La prestació serà verificada als respectius centres Dona 24 hores, en els locals i condicions adequats per garantir la necessària intimitat a les seues usuàries i ajustada a les directrius i criteris organitzatius que, per a aquests centres, determinarà la Conselleria de Benestar Social a través de la Direcció General de la Dona.
  
Tercera
  
Escaurà al Col·legi de Psicòlegs PV coadjuvar en la prestació dels serveis d'atenció psicològica que en els centres Dona 24 hores es duran a cap, de forma que la Direcció General de la Dona puga desenvolupar les tasques que té encomanades pel que fa a l'atenció psicològica a les demandants del servei, i per a això participarà en el procés de selecció dels professionals exercint-hi funcions d'assessorament, donarà difusió de la convocatòria entre els seus col·legiats a través dels mitjans de comunicació del Col·legi, intervindrà com a mitjancer en el pagament dels honoraris professionals, entre els psicòlegs que presten el servei i la Direcció General de la Dona.
  
Escauran també al Col·legi Oficial de Psicòlegs PV totes les altres obligacions que es deriven d'aquest conveni marc i dels convenis singulars que en el seu desplegament subscriguen per a cada anualitat i província.
  
Quarta
  
Per la seua part, la Conselleria de Benestar Social de la Generalitat Valenciana assumeix el compromís de sufragar tant les despeses originades per raó de la prestació del servei per part dels professionals seleccionats com els costos indirectes d'administració i gestió col·legial que es generen per tal causa, en els termes que en desplegament d'aquest conveni convindran a través dels convenis singulars que per a cada anualitat i província se subscriuran, amb càrrec als seus pressupostos i sempre d'acord amb les disponibilitats pressupostàries contingudes en aquests per a cada exercici.
  
Cinquena
  
En desplegament d'aquest conveni marc, les parts podran subscriure convenis singulars diferenciats per a cada un dels centres Dona 24 hores, els quals se subscriuran, tret d'excepcions, dins dels quatre primers mesos de cada exercici i s'hi especificaran, a més de les directrius concretes que escaiguen per tal de prestar el servei, l'aplicació pressupostària amb càrrec a la qual s'haurà de finançar i fins a quin import màxim; així com el règim de pagament i justificació, el qual s'haurà d'adaptar, sempre, al que en preveu el text refós de la Llei d'Hisenda Pública de la Generalitat Valenciana i les normes que la despleguen, modifiquen o substituesquen.
  
Sisena
  
Per al cas que per part del Col·legi Oficial de Psicòlegs PV foren utilitzats mitjans informàtics o altres mitjans de tractament automatitzat de dades de caràcter personal dels usuaris, el Col·legi es compromet a complir el que disposa la Llei Orgànica 5/1992, de 29 d'octubre, de regulació del tractament automatitzat de dades de caràcter personal.
  
Així mateix, es compromet a observar el que preceptua la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, respecte a l'accés limitat als mateixos interessats amb relació als documents que continguen informació referent a la intimitat de les persones.
  
Setena
  
Aquest conveni entrarà en vigor el dia en que serà signat i tindrà una durada indefinida, llevat que qualsevol de les parts el denuncie de forma motivada i fefaent amb una antelació de dos mesos.
  
Vuitena
  
La Conselleria de Benestar Social, amb audiència prèvia a l'altra entitat signant, podrà dur a cap la resolució unilateral d'aquest conveni, en el supòsit que, durant la seua vigència, no s'executarà la prestació corresponent a cada exercici i quedarà exempta la Conselleria de Benestar Social de pagar l'import que, si s'escau, restarà del conveni.
  
Novena
  
Es constituirà una comissió mixta i paritària, integrada per quatre membres, encarregada de la coordinació, el seguiment i la supervisió de les accions que es desenvoluparan en compliment d'aquest conveni. Els representants de la Conselleria de Benestar Social seran designats per la consellera i els representants del Col·legi Oficial de Psicòlegs per la seua Junta Rectora.
  
A aquesta comissió escaurà conéixer, en primera instància, sobre totes les incidències que es produesquen per raó del servei.
  
Deu
  
Per a la resolució dels dubtes i buits que es pogueren presentar per tal d'interpretar i aplicar aquest conveni marc, s'hi seguiran els principis continguts en la Llei 13/1995, de 18 de maig, de Contractes de les Administracions Públiques, supletòriament a aquells continguts en la resta de normes de Dret Administratiu que hi pogueren ser d'aplicació i, si no n'hi havia, a les normes general en matèria d'obligacions i contractes pròpies del Dret Privat.
  
I en prova de conformitat amb l'exposat, signen aquest conveni en quatre exemplars, amb un sol efecte, al lloc i en la data indicats al principi.
  
València, 4 de maig de 1998.- La consellera de Benestar Social: Marcela Miró Pérez. El president de l'Il·lustre Col·legi Oficial de Psicòlegs: Francisco Santolaya Ochando.